《赠李勿斋之任丹徒掌教》
明代·杨起元

昔年道路曾倾盖，今日过逢是故知。身在病中君屡枉，道从旴故我何疑。

天机浩浩言难尽，行色匆匆兴未移。此去应知桃李满，春风京口已离披。

作者简介：（1547—1599）广东归善人，字贞复，号复所。万历五年进士。从罗汝芳学王阳明理学。张居正当政，恶讲学。适汝芳被劾罢，起元宗王学如常。官至吏部左侍郎。天启初追谥文懿。有《證学编》、《杨文懿集》等。